Parys-boere: Hy getuig van ‘sinnelose bravade’Van links is Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren tydens ‘n vorige hofverskyning. Foto: Maroela Media. Waarskuwing: Die inhoud van die berig bevat grafiese besonderhede en kan sensitiewe lesers en kinders ontstel. “U Edele, hierdie was nie ŉ teepartytjie nie. Daar was aksie gewees. Daar is hard gepraat, dit het vinnig en hard gebeur.” Só het Ockert van Zyl, ŉ boer uit die Parys-gemeenskap, Woensdag getuig tydens die verhoor van ses mans wat tereg staan vir die moord op twee vermeende plaasaanvallers. Boeta van der Westhuizen (46), sy seun Loedie van der Westhuizen (19), Anton Loggenberg (50), sy seun Cor Loggenberg (20), Miela Janse van Vuuren (23) en kapt. Henk Prinsloo (47) staan tereg op twee aanklagte van moord in verband met die dood van Samuel Tjixa en Simon Jubeba. Boeta en Loedie word ook op ŉ derde aanklag van regsverydeling aangekla. Die staat beweer die ses beskuldigdes was deel van ŉ groep mans wat Tjixa en Jubeba op 6 Januarie 2016 op die plaas Swartklip, net buite Parys, aangekeer en so erg aangerand het dat hulle later in die hospitaal aan hul beserings beswyk het. Die ses beskuldigdes het skuld op al die aanklagte teen hulle ontken. Die verdediging voer aan Tjixa en Jubeba het daardie dag vir Loedie van der Westhuizen sr., Boeta se pa, op sy plaas Biesiesbult aangeval en aangerand. Die staat het Van Zyl Woensdag na die getuiebank geroep. Van Zyl het getuig hy boer saam met Anton en was die middag van 6 Januarie 2016 saam met hom op ŉ plaas tussen Parys en Koppies waar hy en Anton beeste aanhou. Boeta van der Westhuizen (46) en Anton Loggenberg (50). Foto: Mariné Lourens Volgens Van Zyl is Anton omstreeks 17:00 die middag by dié plaas weg. Van Zyl het kort daarna ŉ oproep gekry van iemand wat hom meegedeel het dat daar ŉ plaasaanval op Van der Westhuizen sr. se plaas was. Van Zyl sê hy het Anton gebel om te vra of hy daarvan weet, maar hy het nog nie kennis gedra van die beweerde plaasaanval nie. Ongeveer ŉ halfuur later het hy en Anton weer telefonies gepraat en Anton het hom gevra om diesel te bring omdat sy bakkie se brandstoftenk byna leeg was. Anton het hom verduidelik hoe om by die toneel te kom waar hulle was. Volgens Van Zyl het hy ongeveer agt tot tien voertuie op die toneel gesien toe hy daar kom. Hy het twee beseerde swart mans gesien wat agterop Anton se bakkie gelê het. Volgens Van Zyl was Boeta en Prinsloo ook op die toneel. Hy het gesê hy is voorheen aan Boeta voorgestel en het geweet wie hy is, maar sê hy het nie vir Prinsloo geken nie. Hy het gesê hy het geweet Prinsloo is ŉ polisiebeampte omdat hy ŉ polisieuniform aangehad het. Volgens Van Zyl was Cor ook op die toneel, maar was hy “net in die agtergrond” en het hy nie deelgeneem aan enige van die gebeure nie. Van Zyl het gesê hy het nie vir Loedie of vir Van Vuuren op die toneel gesien nie. Van Zyl het in die hof getuig Boeta het een van die beseerde mans met ŉ rubberband geslaan wat vir hom soos ŉ waaierband gelyk het. Hy het getuig Boeta het aanhoudend die beseerde man gevra waar is die rewolwer. Hy het gesê met sy aankoms op die toneel het Anton agterop sy [Van Zyl] bakkie gaan sit met sy rug na waar die twee beseerde mans gelê het. Van Zyl het op ŉ vraag van die staat gesê Anton het nie enigiemand aangerand nie. Die beskuldigdes, hul regspanne en die regter op die toneel. Foto: Mariné Lourens Van Zyl het verder getuig Prinsloo het dieselfde man as wat Boeta aangerand het met ŉ tipe skokstok “op sy privaatdele” geskok. Hy het gesê die man se broek was afgetrek en sy onderbroek was sigbaar. Van Zyl beweer Prinsloo het later ook ŉ waterbottel gevat en water in die beseerde man se mond gespuit, vermoedelik om hom by te bring. Van Zyl het gesê terwyl die aanranding gebeur het, “het daar bloed gespat” en hy het weggestaan van die voertuig af omdat hy nie wou hê die bloed moet op hom spat nie. Van Zyl het gesê die beseerde man het geen reaksie getoon of enige iets gedoen om die houe te probeer keer nie. Hy het gesê die man het roggelgeluide gemaak en hy het aangeneem die man is bewusteloos. Hy het gesê die ander beseerde het agterop die bakkie teen die kajuit gesit-lê. Hy het gesê hy het gedink hierdie man is dood, omdat hy “geen lewe in hom kon sien nie”. Volgens Van Zyl het hy nie gesien dat enigiemand die tweede beseerde, wat teen die kajuit gelê het, aanrand nie. Hy het gesê Prinsloo en Boeta het nie mekaar probeer keer om die beseerde te slaan of te skok nie. Die staatsaanklaer wou ook weet of die skokstok wat Prinsloo na bewering gebruik het, in ŉ werkende toestand was. Van Zyl het gesê hy neem aan dit het gewerk, want die skokstok is glo in ŉ stadium op Boeta se arm “getoets”. Van Zyl het weer in sy getuienis herhaal dat daar “aksie” op die toneel was. “Dit was wild gewees. Soos twee honde op ŉ haas, hulle het inligting gesoek,” het hy gesê. Van Zyl het getuig Anton het later die aand vir hom twee foto’s van die beseerde mans gestuur waar hulle agterop die bakkie lê. Van Zyl het getuig hy is die volgende oggend deur Anton ingelig dat een van die beseerde mans gesterf het. Van Zyl is daarna na ŉ motorwasplek op die dorp waar hy sy voertuig laat was het. Hy het in die hof gesê hy het aan die persoon by die motorwas gesê sy moet sorg dat die voertuig ordentlik skoongemaak word en hy het vir die persoon die foto’s van die twee beseerde mans gewys. “Ek het ook gesê dat ons die vorige die aand twee k*****s doodgeslaan het,” het hy gesê. Van links is Cor Loggenberg (20), Loedie van der Westhuizen (19) en Miela Janse van Vuuren (23). Foto: Mariné Lourens Hy het later in sy getuienis hierdie uitlatings as “sinnelose bravade” beskryf en gesê hy weet nie hoekom hy dit gesê het nie. Adv. Jabulani Molotswa vir die staat wou weet of hy ook iemand die aand van 6 Januarie aangerand het. Van Zyl het dit ontken. “Ek weet nie hoekom ek dit gesê het nie. Dit was sinnelose bravade. Seker net om deel te wees van ŉ groep of belangrik te wees of wat ook al die geval mag wees,” het hy gesê. Hy het gesê hy het vanaf die motorwasplek na die Spur gestap waar hy saam met Anton en Anton se broer geëet het. Van Zyl het getuig daar is toe besluit om die foto’s van die beseerde mans van hul selfone te verwyder. Regter Corné van Zyl het hom gevra of daar ŉ rede gegee is hoekom die foto’s uitgevee moet word en Van Zyl het “nee” gesê. Molotswa het twee foto’s van die beseerde mans aan Van Zyl gewys wat hy herken het as die twee foto’s wat aan hom gestuur is. Hy het aan die hof gesê die polisie het later op sy selfoon beslag gelê nadat hy reeds die twee foto’s van die foon verwyder het. Adv. Hans de Bruin vir die verdediging het versoek dat Van Zyl se kruisondervraging na Donderdagoggend oorstaan sodat hy kans kan kry om daarvoor voor te berei. Regter Van Zyl het ingestem dat die kruisondervraging oorstaan en daar is ooreengekom dat die staat se volgende getuie intussen geroep sal word. Die verhoor duur voort. Lees alle vorige berigte oor die Parys-boere op Maroela Media.